SKRIFTLIG FORESPØRGSEL E-0497/01

af Elly Plooij-van Gorsel (ELDR) til Kommissionen

(22. februar 2001)

Om: Effektiv forvaltning af frekvensplanen

I henhold til den nederlandske medielov (artikel 82f) er det ikke tilladt for kommercielle radiostationer at deltage i mere end en kommerciel frekvenspakke. Dette forbud gav for nylig anledning til megen publicitet, fordi det i princippet indebærer, at to sammensluttede radiostationer ikke begge to kan komme i betragtning for en frekvens i forbindelse med den auktion af radiofrekvenser, som Nederlandene agter at gennemføre i sommeren 2001. Den populære kommercielle station Classic FM var dermed i fare for at forsvinde fra den nederlandske æter. Classic FM, som har over 1,5 mio. lyttere, udgør del af den kommercielle Sky Radio, som også vil deltage i auktionen af radiofrekvenser. Da de nederlandske konkurrencemyndigheder ikke kunne acceptere et sådant forbud og et flertal i det nederlandske Andet Kammer ikke så noget problem i en sådan deltagelse, besluttede regeringen imidlertid alligevel, at både Classic FM og Sky Radio kunne deltage i auktionen.

1. Mener Kommissionen, at artikel 82f i den nederlandske medielov er i overensstemmelse med EU's telekommunikationslovgivning, særlig bestemmelserne vedrørende forvaltning af radiofrekvenserne i direktiv om tilladelser for elektroniske kommunikationsnet- og tjenester og den forestående ændring af dette direktiv?

2. Deler Kommissionen den opfattelse, at formålet med en auktion er at sikre en effektiv fordeling af begrænsede midler og at forbuddet mod, at to samarbejdende radiostationer begge to kan komme i betragtning for FM-frekvenser, ikke garanterer en virkelig effektiv anvendelse af det begrænsede råderum?

Svar afgivet på Kommissionens vegne af Erkki Liikanen

(11. april 2001)

1. Europa-Parlamentets og Rådets Direktiv 97/13/EF af 10. april 1997 om ensartede principper for generelle tilladelser og individuelle tilladelser for teletjenester (Licensdirektivet) vedrører procedurer for generelle og individuelle tilladelser.

Direktivets titel indikerer selv, at radiotransmissionstjenester, som det Ærede Medlem henviser til, ikke er omfattet af direktivet, da de ikke betragtes som teletjenester. Direktivets artikel 1, stk. 1 bekræfter dette.

Det fremtidige lovgrundlag, som Kommissionen præsenterede i juli 2000, skal dække alle elektroniske transmissionstjenester, herunder netværk og tjenester til transmission af radio og tv-udsendelser. De foreslåede lovrammer omfatter ikke levering af indholdstjenester, herunder udsendelsesindhold. Kommissionens forslag er i øjeblikket til behandling i Europa-Parlamentet og Rådet, og en vurdering af de bestemmelser, som det Ærede Medlem henviser til, må under alle omstændigheder vente til en endelig tekst for alle de relevante direktiver er vedtaget.

2. Efter Kommissionens opfattelse tjener begrænsningen på kun én tilladelse pr. radiostation, jf. artikel 82f i den nederlandske medielov, et bestemt formål, f.eks. at sikre pluralismen i medierne.

Ifølge bestemmelsen er der mulighed for en undtagelse efter §3 for at tage hensyn til den effektive benyttelse af radiofrekvenser. Den nederlandske medielov giver således myndighederne mulighed for at handle ud fra kriteriet om effektiv brug af radiofrekvenser og tillade mere end én frekvens pr. radiostation.